(Konsolidované znenie)

54/1998 Z. z.

OZNÁMENIE
Ministerstva zahraničných vecí Slovenskej republiky

	Ministerstvo zahraničných vecí Slovenskej republiky oznamuje, že 15. júna 1995 bola v Kyjeve podpísaná Zmluva medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach.

	Zmluva nadobudla platnosť tridsiatym dňom po výmene diplomatických nót, t. j.              21. februára 1996, na základe článku 6 ods. 1.

ZMLUVA
medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach

	Vláda Slovenskej republiky a vláda Ukrajiny (ďalej len „zmluvné strany“),

	vedené želaním rozvíjať dvojstranné vzťahy v oblasti osobnej a nákladnej dopravy cez spoločnú štátnu hranicu, vytvárať zodpovedajúce podmienky pre osoby a kontrolné služby a rozšíriť prevádzkovú kapacitu hraničných priechodov, dohodli sa takto:

Článok 1

 	Prekračovanie spoločných štátnych hraníc medzi Slovenskou republikou a Ukrajinou osobami, dopravnými prostriedkami a preprava tovarov patriacich akémukoľvek štátu sa uskutočňujú cez hraničné priechody, ktorých zoznam, druh a charakter je uvedený v prílohe tejto zmluvy.

Článok 2

Zmluvné strany budú vytvárať potrebné podmienky na otvorenie nových hraničných priechodov v záujme rozšírenia styku v oblasti osobnej a nákladnej prepravy cez spoločné štátne hranice.

Článok 3

(1) Otvorenie nových hraničných priechodov, uzavretie alebo znovuotvorenie existujúcich hraničných priechodov na spoločných štátnych hraniciach, ako aj zmeny charakteru hraničných priechodov sa budú uskutočňovať na základe vzájomnej dohody zmluvných strán výmenou diplomatických nót.

	(2) Súčasťou diplomatickej nóty bude nový text prílohy uvedenej v článku 1 tejto zmluvy.

Článok 4

	Prevádzkový čas existujúcich hraničných priechodov sa mení na základe vzájomnej dohody medzi Ministerstvom financií Slovenskej republiky a Administráciou Štátnej hraničnej služby Ukrajiny.

Článok 5

(1) Zmluvné strany môžu dočasne prerušiť alebo obmedziť premávku cez spoločnú štátnu hranicu na jednotlivých hraničných priechodoch v dôsledku vážnych hygienicko-epidemiologických príčin, z dôvodu ohrozenia verejnej bezpečnosti alebo v prípade živelnej pohromy. Zmluvná strana, ktorá má v úmysle dočasne prerušiť alebo obmedziť premávku cez spoločnú štátnu hranicu, písomne upovedomí druhú zmluvnú stranu najneskôr dva dni pred plánovaným prerušením alebo obmedzením premávky.

 	(2) V neodkladných prípadoch sa upovedomenie podľa odseku 1 musí doručiť neodkladne, najneskôr do piatich hodín po prerušení alebo po obmedzení premávky cez spoločnú štátnu hranicu.

 	(3) O dočasnom prerušení alebo o obmedzení premávky cez spoločnú štátnu hranicu v dôsledku plánovanej opravy objektu niektorého hraničného priechodu sa zmluvné strany navzájom informujú diplomatickou cestou najneskôr tri mesiace pred začatím opráv s uvedením termínu ich ukončenia.

		(4) Zmluvné strany môžu po vzájomnom súhlase dočasne obmedziť alebo prerušiť premávku na hraničnom priechode aj z iných dôvodov ako sú uvedené v odseku 1 a 3. Zmluvné strany sa o súhlase informujú diplomatickou cestou.

Článok 6

	(1) Táto zmluva sa uzaviera na neurčitú dobu a nadobúda platnosť tridsiatym dňom po tom, ako si zmluvné strany výmenou diplomatických nót oznámia, že boli splnené všetky legislatívne predpoklady nevyhnutné na nadobudnutie platnosti tejto zmluvy.

 	(2) Každá zo zmluvných strán môže túto zmluvu písomne vypovedať diplomatickou cestou. V takom prípade sa končí platnosť tejto zmluvy šesť mesiacov odo dňa prijatia výpovede druhou zmluvnou stranou.

 	Dané v Kyjeve 15. júna 1995 v dvoch vyhotoveniach, každé v slovenskom a ukrajinskom jazyku, pričom obe znenia majú rovnakú platnosť.

        Za vládu 								Za vládu
Slovenskej republiky:							Ukrajiny:

   Sergej Kozlík v. r.						Viktor Ivanovič Bannych v. r.

Príloha k Zmluve medzi vládou Slovenskej republiky a vládou Ukrajiny 
o hraničných priechodoch cez spoločné štátne hranice:

Z o z n a  m 
hraničných priechodov na slovensko-ukrajinských štátnych hraniciach
A) Cestný hraničný priechod 
     Vyšné Nemecké - Užhorod  		- medzinárodný, 
- pre osobnú a nákladnú automobilovú dopravu  bez obmedzenia, 
- nepretržitý pracovný čas,
Ubľa - Malyj Bereznyj           	- medzinárodný,
- pre osobnú dopravu (vrátane autobusov pravidelnej a nepravidelnej dopravy, peších a cyklistov) a nákladnú dopravu s celkovou hmotnosťou motorového vozidla do  3,5 t,  
- nepretržitý pracovný čas, 
	Veľké Slemence - Mali Selmenci             - medzinárodný,  pre občanov Slovenskej republiky, Ukrajiny a štátov Európskeho hospodárskeho priestoru, 
							- pre peších a cyklistov, 
							- celoročne s pracovným časom od 8.00 do 20.00
                                                                         hod. stredoeurópskeho času SEČ (SELČ).

  B) Železničný hraničný priechod 
     Čierna nad Tisou - Čop			- medzinárodný, 
- pre osobnú a nákladnú dopravu, 
- nepretržitý pracovný čas, 
    Maťovské Vojkovce - Pavlovo        	- medzinárodný, 
                                     			- pre nákladnú dopravu, 
                                      			- nepretržitý pracovný čas.